Laikina versija
TEISINGUMO TEISMO (penktoji kolegija) SPRENDIMAS
2026 m. vasario 5 d.(*)
„ Prašymas priimti prejudicinį sprendimą – Bendra užsienio ir saugumo politika – Ribojamosios priemonės atsižvelgiant į Rusijos Federacijos veiksmus, kuriais destabilizuojama padėtis Ukrainoje – Reglamentas (ES) Nr. 833/2014 – 3i straipsnio 1 ir 3ad dalys – XXI priedas – Draudimas importuoti į Europos Sąjungą prekes, iš kurių Rusijos Federacija gauna daug pajamų – Transporto priemonės importas “
Byloje C‑619/24
dėl Finanzgericht Düsseldorf (Diuseldorfo finansų teismas, Vokietija) 2024 m. rugsėjo 4 d. nutartimi, kurią Teisingumo Teismas gavo 2024 m. rugsėjo 23 d., pagal SESV 267 straipsnį pateikto prašymo priimti prejudicinį sprendimą byloje
JG
prieš
Hauptzollamt Düsseldorf
TEISINGUMO TEISMAS (penktoji kolegija),
kurį sudaro kolegijos pirmininkė M. L. Arastey Sahún, teisėjai J. Passer, E. Regan, D. Gratsias (pranešėjas) ir B. Smulders,
generalinė advokatė L. Medina,
kancleris A. Calot Escobar,
atsižvelgęs į rašytinę proceso dalį,
išnagrinėjęs pastabas, pateiktas:
–        JG, atstovaujamo Rechtsanwalt H. Nehm,
–        Vokietijos vyriausybės, atstovaujamos J. Möller ir P. E. Wagner,
–        Čekijos vyriausybės, atstovaujamos K. Najmanová, M. Smolek ir J. Vláčil,
–        Nyderlandų vyriausybės, atstovaujamos M. K. Bulterman ir M. H. S. Gijzen,
–        Europos Komisijos, atstovaujamos M. Carpus-Carcea ir M. Kellerbauer,
atsižvelgęs į sprendimą, priimtą susipažinus su generalinės advokatės nuomone, nagrinėti bylą be išvados,
priima šį
Sprendimą
1        Prašymas priimti prejudicinį sprendimą pateiktas dėl 2014 m. liepos 31 d. Tarybos reglamento (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 229, 2014, p. 1), iš dalies pakeisto 2022 m. balandžio 8 d. Tarybos reglamentu (ES) 2022/576 (OL L 111 I, 2022, p. 1), 3i straipsnio 1 dalies ir 2014 m. liepos 31 d. Tarybos reglamento Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 229, 2014, p. 1), iš dalies pakeisto 2023 m. gruodžio 18 d. Tarybos reglamentu (ES) 2023/2878 (OL L, 2023/2878), 3i straipsnio 3ad dalies išaiškinimo.
2        Šis prašymas pateiktas nagrinėjant Rusijos piliečio JG, gyvenančio Diuseldorfe (Vokietija), ir Hauptzollamt Düsseldorf (Diuseldorfo centrinė muitinės tarnyba; toliau – muitinė) ginčą dėl to, kad pastaroji sulaikė Rusijoje JG įsigytą naudotą automobilį, vėliau įvežtą į Vokietijos teritoriją.
Teisinis pagrindas
Sprendimas 2014/512/BUSP
3        2014 m. liepos 31 d. Tarybos sprendimo 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 229, 2014, p. 13), iš dalies pakeisto 2022 m. balandžio 8 d. Tarybos sprendimu (BUSP) 2022/578 (OL L 111, 2022, p. 70), 4k straipsnio 1 ir 6 dalyse numatyta:
„1.      Draudžiama tiesiogiai ar netiesiogiai įsigyti, importuoti ar perduoti į [Europos] Sąjungą prekes, iš kurių Rusija gauna reikšmingas pajamas ir todėl gali vykdyti veiksmus, kuriais destabilizuojama padėtis Ukrainoje, jei jų kilmės šalis yra Rusija arba jos eksportuotos iš Rusijos.
<...>
6.      Sąjunga imasi būtinų priemonių atitinkamiems objektams, kuriems turi būti taikomas šis straipsnis, nustatyti.“
Sprendimas 2022/578
4        Sprendimo 2022/578 6 konstatuojamojoje dalyje nurodyta:
„[A]tsižvelgiant į padėties rimtumą ir reaguojant į Rusijos karinę agresiją prieš Ukrainą, tikslinga imtis papildomų ribojamųjų priemonių. <...> Taip pat tikslinga apriboti reaktyvinių degalų ir kitų prekių eksportą į Rusiją ir nustatyti papildomus importo apribojimus tam tikroms Rusijos eksportuojamoms arba iš Rusijos kilusioms prekėms, įskaitant anglis ir kitą kietąjį iškastinį kurą. <...>“
Reglamentas Nr. 833/2014
5        Reglamento Nr. 883/2014 2 konstatuojamojoje dalyje nurodyta:
„2014 m. liepos 22 d. [Europos Sąjungos] Taryba padarė išvadą, kad jeigu Rusija nepatenkintų 2014 m. birželio 27 d. Europos Tarybos Vadovų išvadose ir jos pačios liepos 22 d. išvadose nustatytų reikalavimų, ji būtų pasirengusi nedelsdama priimti papildomų reikšmingų ribojamųjų priemonių rinkinį. Todėl manoma esant tikslinga taikyti papildomas ribojamąsias priemones siekiant padidinti Rusijos veiksmų, kuriais siekiama pakenkti Ukrainos teritoriniam vientisumui, suverenitetui ir nepriklausomybei, sąnaudas ir remti taikų krizės sprendimą. Šios priemonės bus nuolat peržiūrimos ir gali būti laikinai sustabdytos ar panaikintos arba papildytos kitomis ribojamosiomis priemonėmis, atsižvelgiant į pokyčius vietoje“.
6        3i straipsnyje, kuris į šį reglamentą buvo įtrauktas Reglamentu 2022/576, numatyta:
„1.      Draudžiama tiesiogiai ar netiesiogiai įsigyti, importuoti ar perduoti į Sąjungą XXI priede išvardytas prekes, iš kurių Rusija gauna reikšmingas pajamas ir todėl gali vykdyti veiksmus, kuriais destabilizuojama padėtis Ukrainoje, jei jų kilmės šalis yra Rusija arba jos eksportuotos iš Rusijos.“
7        3a dalyje, kurį į šį Reglamento Nr. 833/2014 3i straipsnį buvo įtraukta 2022 m. spalio 6 d. Tarybos reglamentu (ES) 2022/1904 (OL L 259 I, 2022, p. 3), numatyta:
„1 dalyje nustatytas draudimas netaikomas pirkimams Rusijoje, kurie yra būtini Sąjungos ir valstybių narių diplomatinių ir konsulinių atstovybių, įskaitant delegacijas, ambasadas ir misijas, veikimui arba asmeninio valstybių narių piliečių ir jų artimųjų [artimų] šeimos narių naudojimo tikslais.“
8        3aa–3ad dalyse, kurios į minėtą Reglamento Nr. 833/2014 3i straipsnį buvo įtrauktos Reglamentu 2023/2878, nustatyta:
„3aa.      Valstybės narės kompetentingos institucijos gali leisti prekių, kurios skirtos į Sąjungą vykstančių fizinių asmenų ar jų artimiausių šeimos narių griežtai tik asmeniniam naudojimui, yra tik tiems asmenims priklausantys asmeniniai daiktai ir akivaizdžiai neskirti parduoti, importą.
3ab.      Kompetentingos institucijos tokiomis sąlygomis, kokias jos laiko tinkamomis, gali leisti įvežti į Sąjungą transporto priemonę, klasifikuojamą [Kombinuotosios nomenklatūros, KN] kodu 8703, kuri nėra skirta parduoti ir kuri priklauso valstybės narės piliečiui arba artimiausiam šeimos nariui, kuris yra Rusijos gyventojas ir kuris vykdamas į Sąjungą vairuoja tą transporto priemonę griežtai tik asmeninio naudojimo tikslais.
3ac.      1 dalyje nustatytas draudimas netaikomas motorinių transporto priemonių, klasifikuojamų KN kodu 8703, įvažiavimui į Sąjungą, jei jos turi diplomatinį valstybinio registracijos numerio ženklą ir yra būtinos, kad galėtų funkcionuoti diplomatinės ir konsulinės atstovybės, įskaitant delegacijas, ambasadas ir misijas, arba tarptautinės organizacijos, kurios naudojasi imunitetais pagal tarptautinę teisę, arba yra būtinos jų darbuotojų ir jų artimiausių šeimos narių asmeniniam naudojimui.
3ad.      1 dalyje nustatytas draudimas neužkerta kelio 2023 m. gruodžio 19 d. Sąjungos teritorijoje jau esančių transporto priemonių registravimui valstybėje narėje.
<...>“
9        Reglamento Nr. 833/2014, iš dalies pakeisto Reglamentu 2022/1904, XXI priedo „3i straipsnyje nurodytų prekių ir technologijų sąrašas“ B dalyje prie KN kodo 8703 buvo pateiktas toks aprašymas:
„Automobiliai ir kitos autotransporto priemonės, daugiausia skirti mažiau kaip dešimčiai žmonių vežti (išskyrus priskiriamas 8702 pozicijai), įskaitant universaliuosius automobilius ir lenktyninius automobilius.“
Reglamentas 2022/576
10      Reglamento 2022/576 2 konstatuojamojoje dalyje nustatyta:
„Reglamentu (ES) Nr. 833/2014 įgyvendinamos tam tikros Tarybos sprendime 2014/512/BUSP numatytos priemonės“.
Pagrindinė byla ir prejudiciniai klausimai
11      2023 m. sausio 27 d. ieškovas pagrindinėje byloje, Diuseldorfe (Vokietija) gyvenantis Rusijos pilietis, Rusijoje įsigijo naudotą motorinę transporto priemonę, kurią savo vardu įregistravo Rusijoje ir su kuria 2023 m. gegužės 11 d. atvyko į Lenkiją. Iš šios valstybės narės teritorijos ši transporto priemonė be registracijos numerio buvo ant priekabos nugabenta į Diuseldorfą.
12      2023 m. rugpjūčio 28 d. ieškovas pagrindinėje byloje deklaravo muitinėje aptariamą transporto priemonę, nurodydamas 50 390,71 EUR muitinę vertę, kad galėtų ją išleisti į laisvą apyvartą. Tos pačios dienos sprendimu muitinė sulaikė aptariamą transporto priemonę ir pripažino muitinės deklaraciją negaliojančia, motyvuodama tuo, kad jos importas draudžiamas pagal Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalį.
13      Kadangi muitinė atmetė ieškovo pagrindinėje byloje skundą dėl to paties motyvo, kuris nurodytas pirmesniame šio sprendimo punkte, jis pareiškė ieškinį Finanzgericht Düsseldorf (Diuseldorfo finansų teismas, Vokietija), kuris yra prašymą priimti prejudicinį sprendimą pateikęs teismas. Grįsdamas šį ieškinį ieškovas pagrindinėje byloje teigia, kad 2023 m. gruodžio 19 d. aptariama transporto priemonė buvo Sąjungos teritorijoje, todėl ji galėjo būti įregistruota valstybėje narėje pagal Reglamento Nr. 833/2014, iš dalies pakeisto Reglamentu 2023/2878, 3i straipsnio 3ad dalį. Jo teigimu, ši nuostata susijusi ne tik su transporto priemonėmis, kurios atitinka Reglamento Nr. 833/2014, iš dalies pakeisto Reglamentu 2023/2878, 3i straipsnio 3ab ir 3ac dalių sąlygas. Bet kuriuo atveju ieškovas pagrindinėje byloje mano, kad iš aptariamos transporto priemonės importo Rusijos Federacija negauna daug pajamų, todėl pagal Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalį toks importas nedraudžiamas.
14      Prašymą priimti prejudicinį sprendimą pateikęs teismas teigia, kad sprendimas dėl ieškinio pagrindinėje byloje pirmiausia priklauso nuo to, ar Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalis turi būti aiškinama taip, kad draudimas įsigyti, importuoti ar perduoti į Sąjungą šio reglamento, iš dalies pakeisto Reglamentu 2022/1904, XXI priede išvardytas prekes taikomas tik tuo atveju, jei galima konstatuoti, kad iš šių prekių Rusija gauna reikšmingų pajamų ir todėl gali vykdyti veiksmus, kuriais destabilizuojama padėtis Ukrainoje.
15      Jeigu į šį pirmąjį klausimą būtų atsakyta neigiamai, prašymą priimti prejudicinį sprendimą pateikusio teismo teigimu reikėtų išnagrinėti, ar Reglamento Nr. 833/2014, iš dalies pakeisto Reglamentu 2023/2878, 3i straipsnio 3ad dalis turi būti aiškinama taip, kad galimybė įregistruoti transporto priemonę, kuri 2023 m. gruodžio 19 d. buvo Sąjungos teritorijoje, taip pat taikoma transporto priemonei, kuriai netaikoma šio reglamento 3i straipsnio 3ab arba 3ac dalis ir kurios importas ar perdavimas į Sąjungą draudžiamas pagal minėto reglamento, iš dalies pakeisto Reglamentu 2022/576,
3i straipsnio 1 dalį, todėl kompetentinga muitinė turėtų panaikinti aptariamos transporto priemonės sulaikymą.
16      Šiomis aplinkybėmis Finanzgericht Düsseldorf (Diuseldorfo finansų teismas) nutarė sustabdyti bylos nagrinėjimą ir pateikti Teisingumo Teismui šiuos prejudicinius klausimus:
„1.      Ar [Reglamento Nr. 833/2014], iš dalies pakeisto [Reglamentu 2022/576],
3i straipsnio 1 dalis turi būti aiškinama taip, kad draudimas importuoti ar perduoti [Reglamento Nr. 883/2014] XXI priede išvardytas prekes taikomas tik tuo atveju, jei galima nustatyti, kad iš
šių prekių [Rusijos Federacija] gauna reikšmingų pajamų ir todėl gali vykdyti
veiksmus, kuriais destabilizuojama padėtis Ukrainoje?
2.      Jei į pirmąjį klausimą būtų atsakyta neigiamai, ar [Reglamento Nr. 833/2014], iš dalies pakeisto [Reglamentu 2023/2878], 3i straipsnio 3ad dalis turi būti aiškinama taip, kad 2023 m. gruodžio 19 d. Sąjungos teritorijoje esančios transporto priemonės registracija, leidžiama pagal šį straipsnį, taip pat taikoma motorinei transporto priemonei, kurios neapima Reglamento Nr. 833/2014 3i straipsnio 3ab arba 3ac dalis ir kurios importas arba perdavimas į Sąjungą draudžiamas pagal šio reglamento 3i straipsnio 1 dalį, o kompetentinga muitinė turi panaikinti
atitinkamos transporto priemonės sulaikymą nepaisant šio
draudimo?“
Dėl prejudicinių klausimų
Dėl pirmojo klausimo
17      Pirmuoju klausimu prašymą priimti prejudicinį sprendimą pateikęs teismas iš esmės siekia išsiaiškinti, ar Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalis turi būti aiškinama taip, kad šioje nuostatoje numatytas draudimas įsigyti, importuoti ar perduoti į Sąjungą taikomas visoms prekėms, priskiriamoms prie šio reglamento, iš dalies pakeisto Reglamentu 2022/1904, XXI priede nurodytų KN kodų, nesant reikalo tikrinti, ar dėl kiekvieno aptariamo įsigijimo, importo ar perdavimo sandorio Rusijos Federacija gauna reikšmingas pajamas.
18      Dėl Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalies taikymo srities reikia priminti, kad pagal suformuotą jurisprudenciją, aiškinant Sąjungos teisės nuostatą, reikia atsižvelgti ne tik į jos tekstą, bet ir į kontekstą ir teisės akto, kuriame ji įtvirtinta, tikslus (1983 m. lapkričio 17 d. Sprendimo Merck, 292/82, EU:C:1983:335, 12 punktas ir 2025 m. kovo 13 d. Sprendimo PKK / Taryba, C‑72/23 P, EU:C:2025:182, 51 punktą ir jame nurodytą jurisprudenciją).
19      Dėl šios nuostatos formuluotės pažymėtina, kad joje nurodyta, jog draudžiama tiesiogiai ar netiesiogiai įsigyti, importuoti ar perduoti į Sąjungą Reglamento Nr. 833/2014, iš dalies pakeisto Reglamentu 2022/1904, XXI priede išvardytas prekes, iš kurių,
jei jų kilmės šalis yra Rusija arba jos eksportuotos iš Rusijos,
Rusijos Federacija gauna reikšmingų pajamų ir todėl gali vykdyti veiksmus, kuriais destabilizuojama padėtis Ukrainoje.
20      Prašyme priimti prejudicinį sprendimą jį pateikęs teismas nurodo šios nuostatos įvairių kalbinių versijų skirtumus.
21      Konkrečiai kalbant, kaip pažymi šis teismas, minėtos nuostatos versijas vokiečių ir nyderlandų kalbomis galima suprasti taip, jog tam, kad sandoriui dėl prekių, išvardytų Reglamento Nr. 833/2014, iš dalies pakeisto Reglamentu 2022/1904, XXI priede, būtų taikomas toje pačioje nuostatoje numatytas draudimas, jis taip pat turi konkrečiai suteikti pajamų Rusijos Federacijai. Tačiau kitos kalbinės versijos, kaip antai ispanų, anglų ir prancūzų, neturi būti taip aiškinamos.
22      Šiuo klausimu primintina, kad pagal suformuotą jurisprudenciją vienoje iš Sąjungos teisės nuostatos kalbinių versijų vartojama formuluotė negali būti vienintelis šios nuostatos aiškinimo pagrindas ar įgyti pirmenybę kitų kalbinių versijų atžvilgiu. Sąjungos teisės nuostatos turi būti aiškinamos ir taikomos vienodai, atsižvelgiant į visomis Sąjungos kalbomis parengtas versijas. Taigi esant įvairių kalbinių Sąjungos teisės teksto redakcijų neatitikimų, atitinkama nuostata turi būti aiškinama atsižvelgiant į bendrą teisės akto, kurio dalis ji yra, sistemą ir tikslą (1977 m. spalio 27 d. Sprendimo Bouchereau, 30/77, EU:C:1977:172, 14 punktas ir 2025 m. lapkričio 27 d. Sprendimo Svema Trade, C‑567/24, EU:C:2025:920, 23 punktas).
23      Taigi dėl Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalies konteksto Teisingumo Teismas jau turėjo galimybę priminti, kad Reglamentu Nr. 833/2014 siekiama pagal SESV 215 straipsnį priimti priemones, būtinas Sprendimui 2014/512 įgyvendinti (2017 m. kovo 28 d. Sprendimo Rosneft, C‑72/15, EU:C:2017:236, 141 punktas), kaip tai matyti ir iš Reglamento 2022/576 2 konstatuojamosios dalies. Šiuo klausimu Sprendimo 2014/512, iš dalies pakeisto Sprendimu 2022/578, 4k straipsnio 1 dalyje numatyta, kad draudžiama tiesiogiai ar netiesiogiai įsigyti, importuoti ar perduoti į Sąjungą prekes, jei jų kilmės šalis yra Rusija arba jos eksportuotos iš Rusijos,
o Rusija iš jų gauna reikšmingų pajamų ir todėl gali vykdyti veiksmus, kuriais destabilizuojama padėtis Ukrainoje. Be to, šio 4k straipsnio 6 dalyje nurodyta, kad „Sąjunga imasi būtinų priemonių atitinkamiems objektams, kuriems turi būti taikomas šis straipsnis, nustatyti“.
24      Iš minėto 4k straipsnio nuostatų matyti, kad pagal šiuo straipsniu nustatytą režimą Sąjunga turi teisę nustatyti prekes, dėl kurių pirkimo, importo ar perdavimo Rusijos Federacija gauna daug pajamų, todėl joms turi būti taikomas Sprendimo 2014/512, iš dalies pakeisto Sprendimu 2022/578, 4k straipsnio 1 dalyje ir Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalyje nustatytas draudimas.
25      Taigi pagal Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalį nedraudžiamas prekių pirkimas, importas ar perdavimas Sąjungoje tik tuo atveju, kai, vertinant atskirai, Rusijos Federacija gauna daug pajamų. Pagal šią nuostatą draudžiami visi sandoriai, susiję su Reglamento Nr. 833/2014, iš dalies pakeisto Reglamentu 2022/1904, XXI priede nurodytu turtu.
26      Šį aiškinimą patvirtina Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalyje nurodyto draudimo išimtys, išplaukiančios iš to, kad Reglamentu 2022/1904 į šį 3i straipsnį įtraukta 3aa dalis, o Reglamentu 2023/2878
–
3aa ir 3ab dalys. Iš tiesų pagal pirmąją iš šių išimčių Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalyje numatytas draudimas netaikomas, be kita ko, pirkimams Rusijoje, kurie yra būtini valstybių narių piliečių ir jų artimų šeimos narių asmeniniam naudojimui. Analogiškai kitos išimtys leidžia valstybių narių kompetentingoms institucijoms leisti importuoti, pirma, į Sąjungą atvykstančių fizinių asmenų arba jų artimų giminaičių išimtinai asmeniniam naudojimui skirtas prekes, kurios yra tik tiems asmenims priklausantys asmeniniai daiktai ir kurios akivaizdžiai nėra skirtos parduoti, ir, antra, leisti įvežti į Sąjungą transporto priemonę, kuri nėra skirta parduoti ir kuri priklauso valstybės narės piliečiui arba artimiausiam šeimos nariui, kuris yra Rusijos gyventojas ir kuris vykdamas į Sąjungą vairuoja tą transporto priemonę griežtai tik asmeninio naudojimo tikslais.
27      Jeigu šio reglamento, iš dalies pakeisto Reglamentu 2022/576, 3i straipsnio 1 dalyje nustatytas draudimas būtų taikomas tik tuo atveju, jei atskirai paėmus atitinkamą pirkimą, importą ar perdavimą, atsižvelgiant į jo ypatumus, Rusijos Federacija gautų daug pajamų, nereikėtų numatyti šių išimčių. Iš tiesų jie susiję, pirma, su Rusijoje pirktomis prekėmis, kurios yra būtinos atitinkamų fizinių asmenų asmeniniam naudojimui. Šiame reikalavime pabrėžiama, kad kalbama apie prekes, kurios laikomos būtinomis šiuo atžvilgiu, atmetant bet kokias prabangos prekes ar prekes, kurių vertė didesnė už vidurkį, dėl to galinčias generuoti tokias pajamas. Antra, prekės, kurioms taikomos minėtos išimtys, turi priklausyti atitinkamiems fiziniams asmenims, o jų importas apsiriboja asmeniniais daiktais ir prekėmis, kurios akivaizdžiai nėra skirtos parduoti. Darytina išvada, kad šios išimtys susijusios su sandoriais, kurie dėl savo pobūdžio negali generuoti tokių pajamų.
28      Aiškinimą, pagal kurį Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalyje numatytas draudimas taikomas bet kokiam šio reglamento, iš dalies pakeisto Reglamentu 2022/1904, XXI priede nurodytam turtui, nesant reikalo dėl kiekvieno sandorio atskirai tikrinti, ar Rusijos Federacija gauna daug pajamų iš atitinkamo pirkimo, importo ar perdavimo, taip pat patvirtina teisės akto, kuriame įtvirtinta ši nuostata, tikslas.
29      Iš tiesų, kaip matyti iš Reglamento Nr. 833/2014 2 konstatuojamosios dalies, šio reglamento tikslas yra taikyti papildomas ribojamąsias priemones „siekiant padidinti Rusijos veiksmų, kuriais siekiama pakenkti Ukrainos teritoriniam vientisumui, suverenitetui ir nepriklausomybei, sąnaudas ir remti taikų krizės sprendimą“.
30      Be to, kaip priminta šio sprendimo 23 punkte, Reglamentu Nr. 833/2014, iš dalies pakeistu Reglamentu 2022/576, siekiama priimti priemones, būtinas Sprendimui 2014/512 įgyvendinti. Šiuo klausimu reikia pažymėti, kad pagal Sprendimo 2022/578, kuriuo iš dalies pakeistas šis Sprendimas 2014/512, 6 konstatuojamąją dalį, atsižvelgiant į padėties rimtumą ir reaguojant į Rusijos karinę agresiją prieš Ukrainą, tikslinga imtis papildomų ribojamųjų priemonių, be kita ko, nustatant „papildomus importo apribojimus tam tikroms Rusijos eksportuojamoms arba iš Rusijos kilusioms prekėms“.
31      Šio reglamento, iš dalies pakeisto Reglamentu 2022/576, 3i straipsnio 1 dalyje numatyto draudimo taikymas visoms prekėms, priskiriamoms prie šio reglamento, iš dalies pakeisto Reglamentu 2022/1904, XXI priede nurodytų KN kodų, gali veiksmingai padėti siekti tokių tikslų, o juos įgyvendinti būtų sunku, jei toks taikymas priklausytų nuo išvados, kad atitinkama prekė, vertinama atskirai, generuoja dideles pajamas Rusijos Federacijai.
32      Atsižvelgiant į tai, kas išdėstyta, į pirmąjį klausimą reikia atsakyti taip: Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalis turi būti aiškinama taip, kad šioje nuostatoje numatytas draudimas įsigyti, importuoti ar perduoti į Sąjungą taikomas visoms prekėms, priskiriamoms prie šio reglamento, iš dalies pakeisto Reglamentu 2022/1904, XXI priede nurodytų KN kodų, nesant reikalo tikrinti, ar dėl kiekvieno aptariamo įsigijimo, importo ar perdavimo sandorio Rusijos Federacija gauna reikšmingų pajamų.
Dėl antrojo klausimo
33      Antruoju klausimu prašymą priimti prejudicinį sprendimą pateikęs teismas iš esmės siekia išsiaiškinti, ar Reglamento Nr. 833/2014, iš dalies pakeisto Reglamentu 2023/2878, 3i straipsnio 3ad dalis turi būti aiškinama taip, kad šioje nuostatoje numatyta galimybė registruoti valstybėje narėje transporto priemonę, kuri 2023 m. gruodžio 19 d. jau buvo Sąjungos teritorijoje, taikoma ir transporto priemonėms, kurios šioje teritorijoje buvo tą pačią dieną pažeidžiant Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalyje numatytą draudimą.
34      Šiuo klausimu reikia pažymėti, kad Reglamento Nr. 833/2014, iš dalies pakeisto Reglamentu 2023/2878, 3i straipsnio 3ad dalimi nesiekiama nustatyti šio 3i straipsnio 1 dalyje numatyto draudimo išimties. Iš tiesų iš pačios šios 3ad dalies formuluotės matyti, kad ji susijusi tik su transporto priemonės registracija, o ne su jos pirkimu, importu ar perdavimu į Sąjungą.
35      Tuo remiantis darytina išvada, kad šio 3i straipsnio 3ad dalyje numatyta galimybė registruoti transporto priemones, kurios 2023 m. gruodžio 19 d. jau buvo Sąjungos teritorijoje, bet kuriuo atveju gali būti taikoma tik transporto priemonėms, kurių buvimas šioje teritorijoje nėra Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalyje numatyto draudimo pažeidimo pasekmė.
36      Atsižvelgiant į tai, kas išdėstyta, į antrąjį klausimą reikia atsakyti taip: Reglamento Nr. 833/2014, iš dalies pakeisto Reglamentu 2023/2878, 3i straipsnio 3ad dalis turi būti aiškinama taip, kad šioje nuostatoje numatyta galimybė registruoti valstybėje narėje transporto priemonę, kuri 2023 m. gruodžio 19 d. jau buvo Sąjungos teritorijoje, netaikoma transporto priemonėms, kurios šioje teritorijoje buvo tą pačią dieną pažeidžiant Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalyje numatytą draudimą.
Dėl bylinėjimosi išlaidų
37      Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais, Teisingumo Teismas (penktoji kolegija) nusprendžia:
1.      2014 m. liepos 31 d. Tarybos reglamento (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje, iš dalies pakeisto 2022 m. balandžio 8 d. Tarybos reglamentu (ES) 2022/576, 3i straipsnio 1 dalis
turi būti aiškinama taip:
šioje nuostatoje numatytas draudimas įsigyti, importuoti ar perduoti į Europos Sąjungą taikomas visoms prekėms, priskiriamoms prie šio reglamento, iš dalies pakeisto 2022 m. spalio 6 d. Tarybos reglamentu (ES) 2022/1904, XXI priede nurodytų Kombinuotosios nomenklatūros kodų, nesant reikalo tikrinti, ar dėl kiekvieno aptariamo įsigijimo, importo ar perdavimo sandorio Rusijos Federacija gauna reikšmingų pajamų.
2.      Reglamento Nr. 833/2014, iš dalies pakeisto 2023 m. gruodžio 18 d. Tarybos reglamentu (ES) 2023/2878, 3i straipsnio 3ad dalis
turi būti aiškinama taip:
šioje nuostatoje numatyta galimybė registruoti valstybėje narėje transporto priemonę, kuri 2023 m. gruodžio 19 d. jau buvo Sąjungos teritorijoje, netaikoma transporto priemonėms, kurios šioje teritorijoje buvo tą pačią dieną pažeidžiant Reglamento Nr. 833/2014, iš dalies pakeisto Reglamentu 2022/576, 3i straipsnio 1 dalyje numatytą draudimą.
Parašai.
*      Proceso kalba: vokiečių.